Oversettelser av Koranen

Oversettelser av koranen er gjengivelse av tekstene i Koranen på andre språk enn arabisk. Selv om oversettelse av koranen er teologisk problematisk i islam, har den blitt oversatt mange språk.

Viktige oversettelser 
Perseren Salman oversatte deler av teksten til persisk på begynnelsen av 700-tallet.
En tekst fra rundt 870 inneholder utdrag fra koranen, oversatt til gresk. 
Den første oversettelsen av koranen til latin ble foretatt i Toledo av engelskmannen Robert av Ketton i 1143. 
En viktig oversettelse av koranen var den persiske versjonen ved Shah Waliullah, som levde på 1700-tallet. Hans sønner Shah Rafiuddin og Shah Abdul Qadir oversatte koranen til urdu.

Oversettelse til norsk 
Den første fullstendige oversettelsen av koranen til norsk ble utgitt på Universitetsforlaget i 1980. Oversettelsen ble utført av universitetslektor Einar Berg, som i forordet kommenterte arbeidet sitt slik: «I oversettelsen har jeg søkt et innholdsdekkende, gangbart norsk språk. Samme arabiske ord kan være gjengitt med forskjellige norske ord, alt etter nyansen av atmosfæren i sammenhengen. Koranen med sin meningsfylde ut over de klare ord kan ikke oversettes, sier muslimene, men betydningen kan overføres til et annet språk. Det er noe slikt jeg har hatt for øyet med tittelen ‘Koranen – tilrettelagt i oversettelse’.»

Berg fulgte den tyske arabisten Gustav Flügels versinndeling, som skiller seg fra den arabiske originalen. I 2000 kom en nyutgivelse av Bergs oversettelse redigert av Kari Vogt i serien Verdens hellige skrifter, som følger versinndelingen i originalutgaven. Anne Aabakken gjorde arbeidet med omstruktureringen.
I senere tid har både Islamic Cultural Centre Norway (ICC) og NMKKF utgitt oversettelser av koranen. ICCs versjon er ikke helt ferdig, og 33% av oversettelsen er ferdig.  Norsk-muslimsk kunst- og kulturforenings (NMKKF) oversettelse er en fullstendig versjon av hele koranen.

I 1996 utga Ahmadiyya Muslim Jama'at Norge sin første utgave av koranen på norsk. Arbeidet med denne oversettelsen var ledet av deres åndelige leder Hadhrat Mirza Tahir Ahmad og ble utgitt av Islam International Publications LTD i 1996. Denne versjonen av Koranen er tilgjengelig med arabisk resitasjon, samt fotnoter som forklarer versene, på koran.no. Ifølge religioner.no er denne versjonen "adskillig mer brukervennlig enn de andre eksisterende alternativene". 

I 2013 lanserte NMKKF en utgave som inneholder forklaringer som tar utgangspunkt i moderne forhold. I tillegg til å være muslimenes første, komplette og egenproduserte, norske koranoversettelse, er den også den første fortolkende utgaven. Det innebærer at oversettelsen er supplert med forklarende tekst i parenteser i versene. Man har tatt utgangspunkt i Dr. Muhammad Tahir-ul-Qadris oversettelse. Han har publisert over 800 bøker, og levert over åtte tusen forelesninger på urdu, engelsk og arabisk. Denne norske oversettelsen er også utgitt i form av nettside med søkemotor og app.

Referanser

Eksterne lenker
Den norske koranen
PDF-versjon av oversettelse på Ahmadiyyas nettsted
 koranen.org: Ahmadiyyas oversettelse
 Koranoversettelse ved Norsk-muslimsk kunst- og kulturforening
 Den Hellige Koranen på norsk.
leskoranen på norsk: Oversettelse av Islamic Cultural Centre Norway

Islam
Oversettelse